Aug 24,2018
18వేల ఏటీఎంలను ఆధునీకరించలే..
ఇండోర్‌: దేశంలో అతిపెద్ద బ్యాంకింగ్‌ సంస్థ భారతీయ స్టేట్‌ బ్యాంక్‌లో (ఎస్‌బీఐ) చాలా వరకు స్వయం చలిత నగదు వితరణ యంత్రాలు (ఏటీఎం) పని చేయకపోవడానికి అసలు కారణం ఆలస్యంగా వెలుగులోకి వచ్చింది. ప్రధాన మంత్రి మోడీ నోట్ల రద్దు ప్రకటించి దాదాపు 21 మాసాలు పూర్తికావొస్తున్న ఆ బ్యాంకు ఇంకా 18,135 ఏటీఎం యంత్రాలను కొత్తనోట్ల వితరణ జరిపేలా రీక్యాలిబరేట్‌ చేయాల్సి ఉందట. ఈ విషయాని స్వయంగా ఆ బ్యాంకే వెల్లడించింది. మధ్య ప్రదేశ్‌కు చెందిన సమాచార హక్కు చట్ట కార్యకర్త చంద్రశేఖర్‌ గౌడ్‌ ఎస్‌బీఐకి పెట్టుకున్న స.హ. అర్జికి సమాధానంగా ఎస్‌బీఐ ఈ విషయాన్ని వెల్లడించింది. చంద్రశేఖర్‌ ప్రశ్నకు సమాధానంగా ఎస్‌బీఐ ఈ నెల 18వ తేదీతో విడుదల చేసిన సమాధానంలో ఈ విషయాన్ని తెలిపింది. తమ సంస్థ గొడుగు కింద దాదాపు 59,521 ఏటీఎం యంత్రాలు ఉండగా.. అందులో 41,386 ఏటీఎం యంత్రాలను రీక్యాలిబరేట్‌ చేశామని.. ఇందుకు గాను దాదాపు రూ.22.50 కోట్లను వెచ్చించినట్టుగా ఎస్‌బీఐ తెలిపింది. కొత్తగా వ్యవస్థలోకి అందుబాటులోకి వచ్చిన రూ.2000, రూ.500, రూ.200 నోట్ల వితరణ జరిపేలా ఇంకా 18,135 ఏటీఎం యంత్రాలను ఆధునికీకరించాల్సి ఉందని ఎస్‌బీఐ వివరించింది. ఈ నేపథ్యంలోనే దేశ వ్యాప్తంగా పలు చోట్ల ఎస్‌బీఐ ఏటీఎంలు వట్టిపోయి కనిపిస్తున్నాయి.
మీ స్నేహితులకు రికమెండ్ చెయ్యండి